Episcopia Basarabiei de Sud a contribuit financiar la edificare unei statui a Reginei Maria, care urmează să fie amplasată în fața Liceului Teoretic Român-Francez "Gheorghe Asachi" din Chișinău.
Inițiativa îi aparține Asociației Obștești "Monumentum", organizație înființată cu scopul reabilitării monumentelor din perioada interbelică de pe teritoriul Republicii Moldova.
"Aducem sincere mulțumiri Episcopia Basarabiei de Sud condusă de neobositul episcop Veniamin Goreanu, care recent a donat o mie de euro pentru edificarea statuii Reginei Maria din Chișinău. Rămânem recunoscători pentru acest gest de demnitate națională și căldură sufletească", a informat Asociația "Monumentum".
La începutul lunii februarie, reprezentanții asociației au anunțat că statuia Reginei Maria prinde contur în atelier, dar pentru finalizarea lucrării mai este nevoie de încă 40 000 de euro din totalul de 60 000 de euro.
În acest sens, fost lansată o campanie de colectare de fonduri. Astfel, toți cei care vor să contribuie la finalizarea statuii Reginei Maria pot face donații.
Menționăm că statuia Reginei Maria a României va fi amplasată în scuarul Liceului "Gheorghe Asachi" din Chișinău, una dintre cele mai vechi instituții de învățământ din Republica Moldova, care în perioada interbelică a purtat numele suveranei.